b'\n_START_ARTICLE_\nMel Bonis\n_START_SECTION_\nVida\n_START_PARAGRAPH_\nBonis va n\xc3\xa9ixer al si d\'una fam\xc3\xadlia parisenca de classe mitjana i fou educada segons les estrictes normes de la moralitat cat\xc3\xb2lica de l\'\xc3\xa8poca. De ben jove va mostrar un gran talent i sensibilitat musical, i va aprendre a tocar el piano de forma auto-didacta. Inicialment els seus pares no van recolzar el seu inter\xc3\xa8s per la m\xc3\xbasica, per\xc3\xb2 quan tenia dotze anys, van ser persuadits per un professor del Conservatori per permetre-li rebre classes reglades de m\xc3\xbasica. Als setze anys va comen\xc3\xa7ar els seus estudis al Conservatori de Par\xc3\xads, estudiant acompanyament, harmonia i composici\xc3\xb3,\xc2\xa0 compartint aules amb futurs compositors d\'\xc3\xa8xit com\xc2\xa0Claude Debussy i Gabriel Piern\xc3\xa9.\xc2\xa0Va ser alumna de\xc2\xa0C\xc3\xa9sar Franck. A causa de les dificultats que trobava com a dona a l\'hora de compondre, va comen\xc3\xa7ar a signar els seus treballs amb la forma m\xc3\xa9s ambigua de "Mel"._NEWLINE_Al Conservatori va con\xc3\xa8ixer l\'estudiant Am\xc3\xa9d\xc3\xa9e Land\xc3\xa9ly Hettich, poeta i cantant, de qui es va enamorar i va musicar algun dels seus poemes.  Malauradament, els seus pares no aprovaven la uni\xc3\xb3 i li van arranjar un\xc2\xa0 matrimoni amb l\'empresari Albert Domange, 25 anys\xc2\xa0 m\xc3\xa9s gran que ella. En aquest moment comen\xc3\xa7a un per\xc3\xadode en el qual Bonis es va retirar per tenir cura de la casa i va tenir tres nens._NEWLINE_Alguns anys m\xc3\xa9s tard, va retrobar Hettich un altre cop, que la va animar per retornar a composici\xc3\xb3, ajudant-la a rellan\xc3\xa7ar la seva carrera. Alhora,\xc2\xa0va iniciar un afer amb Hettich, del qual va n\xc3\xa9ixer una filla il\xc2\xb7leg\xc3\xadtima, Madeleine. La nena\xc2\xa0 va ser deixada en cust\xc3\xb2dia d\'una dida mentre\xc2\xa0Bonis dedicava totes les seves energies a la composici\xc3\xb3, aconseguint esdevenir membre de la Soci\xc3\xa9t\xc3\xa9 des Compositeurs de Musique i publicar les seves obres amb \xc3\x89ditions Alphonse Leduc.'